## Pravilnik o postupku i načinu ostvarivanja prava na prilagodbu prilaza do zgrade i prilagodbu stana za kretanje u kolicima za potrebe hrvatskih ratnih vojnih invalida Domovinskog rata

### NN 43/1997 (23.4.1997.), Pravilnik o postupku i načinu ostvarivanja prava na prilagodbu prilaza do zgrade i prilagodbu stana za kretanje u kolicima za potrebe hrvatskih ratnih vojnih invalida Domovinskog rata

# **MINISTARSTVO PROSTORNOG UREĐENJA, GRADITELJSTVA I STANOVANJA**

Na temelju članka 38. stavka 5. Zakona o pravima hrvatskih branitelja
iz Domovinskog rata i članova njihovih obitelji ("Narodne novine", br.
108/96) ministar prostornog uređenja, graditeljstva i stanovanja, donosi

## **PRAVILNIK**

### **O POSTUPKU I NAČINU OSTVARIVANJA PRAVA NA PRILAGODBU PRILAZA DO ZGRADE I PRILAGODBU STANA ZA KRETANJE U KOLICIMA ZA POTREBE HRVATSKIH RATNIH VOJNIH INVALIDA DOMOVINSKOG RATA**

UVODNE ODREDBE

Članak 1.

(1) Ovim pravilnikom uređuje se postupak i način ostvarivanja prava
na prilagodbu prilaza do zgrade i prilagodbu stana za kretanje u kolicima
za potrebe hrvatskih ratnih vojnih invalida Domovinskog rata (u daljnjem
tekstu: HRVI).

(2) Pravo iz stavka 1. ovoga članka mogu ostvariti HRVI Domovinskog
rata koji nisu sposobni za kretanje bez invalidskih kolica ili drugih ortopedskih
pomagala i slijepi HRVI.

POVJERENSTVO

Članak 2.

(1) Ministar prostornog uređenja, graditeljstva i stanovanja osniva
i imenuje Povjerenstvo za utvrđivanje opravdanosti zahtjeva za ostvarivanje
prava na prilagodbu (u daljnjem tekstu: Povjerenstvo).

(2) U Povjerenstvo se imenuju predstavnici Ministarstva zdravstva, Ministarstva
obrane i Ministarstva prostornog uređenja, graditeljstva i stanovanja.

POSTUPAK OSTVARIVANJA PRAVA NA

PRILAGODBU

Članak 3.

(1) Zahtjev za ostvarivanje prava na prilagodbu podnosi HRVI ili član
njegovog obiteljskog domaćinstva u pisanom obliku Ministarstvu prostornog
uređenja, graditeljstva i stanovanja.

(2) Zahtjevu iz stavka 1. ovoga članka prilaže se:

1. konačno rješenje o statusu HRVI,

2. nalaz liječnika specijaliste o funkcionalnom statusu HRVI,

3. dokaz o vlasništvu stana odnosno ugovor ili akt nadležnog državnog
tijela temeljem kojeg se može steći vlasništvo stana ili ugovor o najmu,

4. potvrda o prebivalištu,

5. opis prilagodbe koja se traži.

Članak 4.

(1) Povjerenstvo je dužno utvrditi opravdanost zahtjeva i o tome izvijestiti
podnositelja zahtjeva u roku od 15 dana nakon donošenja odluke.

(2) Zahtjev se ocjenjuje kao opravdan, djelomice opravdan ili neopravdan,
a odluka o tome mora biti obrazložena.

(3) Ako Povjerenstvo utvrdi da je zahtjev za prilagodbu neopravdan,
odbit će rješenjem takav zahtjev.

(4) Protiv rješenja iz stavka 3. ovoga članka podnositelj zahtjeva nema
pravo žalbe, ali može pokrenuti upravni spor.

IZVOĐENJE PRILAGODBE

Članak 5.

(1) Ako Povjerenstvo donese odluku da je zahtjev opravdan ili djelomice
opravdan Ministarstvo prostornog uređenja, graditeljstva i stanovanja pokrenut
će postupak u svezi s izvođenjem radova na prilagodbi.

Članak 6.

Ministarstvo prostornog uređenja, graditeljstva i stanovanja će radi
izvođenja radova na prilagodbi:

- provesti postupak predkvalifikacije utvrđivanjem podobnosti za izvoditelje
radova,

- organizirati izradu dokumentacije potrebne za izvođenje pojedine prilagodbe,

- provesti nadmetanje prikupljanjem ponuda po pozivu između najmanje
tri podobna izvoditelja,

- ugovoriti izvođenje radova s najpovoljnijim ponuditeljem,

- osigurati provedbu stručnog nadzora nad izvođenjem radova.

Članak 7.

Ovaj pravilnik stupa na snagu danom objave u "Narodnim novinama".

Klasa: 371-01/97-03/05
Urbroj: 531-01/97-5
Zagreb, 18. travnja 1997.

Ministar
**mr. Marko Širac,** v. r.

Pravilnik, NN 43/1997-600